Ռուբեն Արուտչյան

Ռուբեն Սերգեյի Արուտչյան () հայ նկարիչ, ճարտարապետ, Հայաստանի վաստակավոր նկարիչ (2012)։

Նկարիչ Սերգեյ Արուտչյանի որդին, նկարիչ Միքայել Արուտչյանի եղբորորդին։

 Կենսագրություն 
Ռուբեն Արուտչյանը ծնվել է 1947 թվականին Երևանում, ՀԽՍՀ ժողովրդական նկարիչ Սերգեյ Արուտչյանի ընտանիքում։ 1961-1964 թվականներին սովորել է Փանոս Թերլեմեզյանի անվան գեղարվեստի ուսումնարանում, 1964-1970 թվականներին՝ Երևանի պոլիտեխնիկական ինստիտուտի ճարտարապետական ֆակուլտետում։ 1974 թվականից Հայաստանի ճարտարապետների միության անդամ է, 1976 թվականից՝ Հայաստանի նկարիչների միության անդամ։ 1979-1989 թվականներին դասավանդել է Երևանի գեղարվեստա-թատերական ինստիտուտում, 1986-1990 թվականներին եղել է Հայաստանի Գեղարվեստի ֆոնդի կերպարվեստի կոմբինատի գլխավոր նկարիչ։ 1987-2012 թվականներին եղել է Հայաստանի նկարիչների միության վարչության անդամ, 1995 թվականից՝ Դիզայներների միջազգային միության անդամ։ 1990-1992 թվականներին․ և 2001 թվականին եղել է Երևան քաղաքի գլխավոր նկարիչը, 2001 թվականին՝ Երևանի քաղաքապետարանի արտաքին ձևավորումների վարչության պետ, քաղաքի գլխավոր նկարիչ, 2011 թվականից՝ Աշխարհի հայ նկարիչների միության անդամ։

Ռուբեն Արուտչյանի շատ աշխատանքներ գտնվում են մասնավոր հավաքածուներում, աշխարհի տարբեր քաղաքներում։ Ռ. Արուտչյանը հեղինակ է մի շարք դիզայներական նախագծերի, որմնանկարների, հուշամեդալների, զինանշանների և այլն։

 Ստեղծագործական գործունեություն 
2004 թվականին հեղինակել է Հայաստանի պաշտպանության նախարարության զինանշանը, 2006 թվականին՝ Հոլոքոստի և Հայոց Եղեռնի զոհերի հիշատակին նվիրված հուշաքարը, որը տեղադրված է Երևանի Օղակաձև այգում։ 2012 թվականին Լոնդոնում մասնակցել է Թեքեյան մշակութային կենտրոնի կողմից կազմակերպված հայ նկարիչների ցուցահանդեսին։
Հեղինակ է ծանրամարտի աշխարհի առաջնության (1983, Երևան), Հայաստանի անկախության հանրաքվեի (1991, Երևան) և այլ միջոցառումների ձևավորումների, ինքնատիպ արտահայտչամիջոցներով աչքի ընկնող գրաֆիկական և գեղանկարչական շարքերի։

Գրաֆիկա՝
«Անապաստաններ», 1993-1995
«Գրկախառնություն», 1993-2000

Գեղանկարչական շարքեր՝
«Հիմնական ձև», 1995-1998
«Գրկախառնություն», 1993-2003

 Ցուցահանդեսներ 
 1973-1991 հանրապետական, միութենական, և միջազգային ցուցահանդեսների մասնակից (պլակատ, գրաֆիկա, գեղանկար)
 1976 Դիպլոմ լավագույն գրաֆիկական աշխատանքի համար (Մոսկվա)
 1986, 1997 Մեդալներ տարվա լավագույն գրաֆիկական աշխատանքի համար (Երևան)
 1994 Անհատական ցուցահանդես Երևանում
 1997 Անհատական ցուցահանդեսներ Մոսկվայում և Երևանում։ Ցուցահանդեսներ ԱՄՆ- ում, Կանադայում
 2001 Ցուցահանդես Ֆրանսիայում, Մոնպելյե
 2004 թվականին մասնակցել է Փարիզում Գեղանկարչական Սալոնի աճուրդին ()
 2005-2009 Որմնանկարների կատարում Երևանում, Օդեսայում
 2012 Հայաստանի ազգային պատկերասրահԱշնանը Ազգային պատկերասրահում կբացվի Արուտչյան ընտանիքի ցուցահանդեսը
 2015 Երևանի ժամանակակից արվեստի թանգարան
 2017 Անհատական ցուցահանդես «Իմ ճանապարհը» Երևանի Հենրիկ Իգիթյանի անվան Գեղագիտության ազգային կենտրոնում
 Անհատական ցուցահանդես Հայ-ռուսական համալսարանում
 2018 Խմբակային ցուցահանդես քանդաքագործ Աշոտ Բաղդասարյանի հետ Հայ-ռուսական համալսարանում

 Պարգևներ 
Մոսկվայի «Երկրի երիտասարդությունը» համամիութենական ցուցահանդեսի դիպլոմ և մրցանակ (1976)
Առաջին հանրապետական ցուցահանդեսի մրցանակ (1979, 1997)
«Մեկական աշխատանքի» հանրապետական ցուցահանդեսի մեդալ՝ լավագույն գրաֆիկայի համար (1986) 
Հայկական նոր թղթադրամների էսքիզների մրցույթի մրցանակ (1996)
Հայաստանի 50000 դրամ անվանական արժեքով թղթադրամի էսքիզների մրցույթի առաջին մրցանակ (2000)
Հայկական դրամի նշանի էսքիզի մրցույթի առաջին մրցանակ (2001) 
Շուշի քաղաքի զինանշանի մրցույթի առաջին մրցանակ (2007) 
Արցախի Հանրապետության «Երախտագիտություն» մեդալ (2012) 
Հայաստանի վաստակավոր նկարիչ (2012)Հայաստանի Հանրապետության պատվավոր կոչումներ շնորհելու մասին
 Պաշտպանության նախարարույան կողմից պարգևատրվել է «Գարեգին Նժդեհ» մեդալով (2017)
 Հռչակվել է «Տարվա մարդ» գեղանկարչության ասպարեզում (Հայ- ռուսական համալսարանում) (2017)
 Հայկական նոր թղթադրամների Էսքիզների ստեղծման համար Հայաստանի Կենտրոնական բանկի կողմից պարգևատրվել է հուշամեդալով (2017)

 Ծանոթագրություններ 

 Աղբյուրներ 
 Ռուբեն Արուտչյան 
 Ռուբեն Արուտչյան /Աշխարհն առանց մեզ
 Ներշնչանքի աղբյուր նախընտրելով Շուշին

Կատեգորիա:Հայ նկարիչներ
Կատեգորիա:Հայաստանի ճարտարապետների միության անդամներ
Կատեգորիա:Հայաստանի նկարիչների միության անդամներ
Կատեգորիա:Հայաստանի վաստակավոր նկարիչներ